**ZÁPIS č. 7**

 **Z RIADNEHO ZASADNUTIA SPRÁVNEJ RADY TASR**

 **22. októbra 2024 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/22/10/2024:**

Členovia rady schválili tento program zasadnutia:

1. **Monitorovacia správa o stave používania spisovného jazyka v TASR**
2. **Vyhodnotenie témy SNP v spravodajstve TASR**
3. **Návrh na odpísanie pohľadávky**
4. **Rôzne**

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Monitorovacia správa o stave používania spisovného jazyka v TASR**

Ako uviedol V. Puchala, Ministerstvo kultúry Slovenskej republiky na základe zákona Národnej rady SR č. 270/1995 Z.z. o štátnom jazyku Slovenskej republiky v znení neskorších predpisov predkladá raz za dva roky vláde Slovenskej republiky správu o stave používania štátneho jazyka na území Slovenskej republiky.

Jednou časťou pripravovanej správy je aj hodnotenie úrovne používania štátneho jazyka v médiách.

 Monitorovacia správa o stave používania spisovného jazyka v podmienkach TASR je správou pre Ministerstvo kultúry Slovenskej republiky. Ide o zhodnotenie obdobia od 01. 10. 2021 do 30. 09. 2023 pre prípravu Siedmej správy o stave používania štátneho jazyka na území Slovenskej republiky. Správa obsahuje konkrétne opatrenia, ktoré TASR prijíma a realizuje v rámci zvyšovania jazykovej úrovne tvorcov obsahu agentúrneho servisu TASR a koncových médií. Súčasťou prílohy sú aj aktivity realizované v súvislosti s novými formami prezentácie slovenského jazyka vo vzťahu k verejnosti i odberateľom.

 Tlačová agentúra Slovenskej republiky je verejnoprávna, národná a nezávislá inštitúcia, ktorá poskytuje služby verejnosti v oblasti spravodajstva. To buduje na princípoch vyváženosti, plurality a objektívnosti rešpektujúc právo na informácie v demokratickej spoločnosti. Obsah spravodajských servisov TASR je pripravovaný kvalifikovanou pracovnou silou s vysokou mierou spoločenskej zodpovednosti v zmysle platnej legislatívy a zásad používania spisovného slovenského jazyka.

Agentúra od svojich redaktorov vyžaduje perfektné ovládanie slovenčiny a neustále sa zdokonaľovanie v oblasti zmien a nových pravidiel. Vzhľadom na skutočnosť, že TASR dodáva spravodajský servis všetkým relevantným médiám na Slovensku (televízie, rádiá, weby i tlač), ktoré využívajú jej produkty pri tvorbe vlastného obsahu, spisovnému jazyku venuje maximálnu pozornosť. Používanie spisovnej slovenčiny v spravodajskom obsahu je preto jedným zo základných atribútov v kultúrno-spoločenskej rovine. Správy agentúry sú aj správou o kvalite jazyka.

GR ďalej priblížil metodiku výberu a vzdelávania redaktorov v oblasti spisovného jazyka. Predstavil špeciálne projekty, ktoré TASR uskutočnila v uplynulých dvoch rokoch (cyklus spisovná slovenčina, cyklus k výročiu uzákonenia spisovnej slovenčiny, slovenčina pre novinárov, knižné publikácie apod). Projekty boli v servisoch TASR i na koncových médiách agentúry.

Členovia Správnej rady ocenili vysoký jazykový štandard agentúrnych servisov a snahu o jeho kontinuálne udržiavanie. Po krátkej diskusii vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. **Vyhodnotenie témy SNP v spravodajstve TASR**

Ako uviedol V. Puchala, TASR pri príležitosti 80. Výročia SNP pripravila rad aktivít s cieľom upriamiť pozornosť na tento historický míľnik. Týkali sa predovšetkým monitoringu aktualít súvisiacich s oslavami a zverejňovania materiálov s vyššou pridanou hodnotou. Na tieto účely agentúra využila fotografický archív TASR a spolupracovala s Vojenským historickým ústavom. TASR vzhľadom na svoje postavenie v slovenskom mediálnom prostredí kladie dôraz nie len na mapovanie súčasného diania, ale aj na oblasti vzdelávania a dokumentovania historických udalostí.

 Pre lepšiu orientáciu a možnosť vyhľadávania v aplikáciách sa od polovice júla 2024 všetky správy a materiály súvisiace s výročím označovali v titulku SNP80. V období od 15. júla 2024 do 25. septembra 2024 bolo v spravodajskom servise TASR k téme vydaných viac ako 900 spravodajských materiálov.

 V domácom spravodajskom servise bolo zverejnených 184 textových správ, ktoré sa týkali histórie, prípravy celonárodných osláv SNP, regionálnym spomienkovým podujatiam či starostlivosti o pamätníky. Desiatky aktuálnych správ sa týkali osláv, ktoré sa konali 29.augusta v Banskej Bystrici. TASR zverejnila v rámci seriálu Stopy SNP vyše 30 reportáží, ktoré sa viažu k historickému odkazu SNP, starostlivosti o pamätníky. TASR sa venovala aj téme SNP vo výtvarnom, filmovom a divadelnom umení a televíznej tvorbe.

 Okrem toho vybrané správy v angličtine a maďarčine a boli zverejnené v exportnom servise TASR, ktorý odoberajú partnerské agentúry zastupiteľské úrady na Slovensku, ale aj obce či médiá na Slovensku, ktoré publikujú svoj obsah v maďarskom jazyku. Agentúra zverejnila 102 správ v anglickom a 58 správ v maďarskom jazyku. Zvyšok tvorili správy v rámci spravodajských súhrnov.

 Tematické fotoreportáže boli zverejnené v fotoservise agentúry aj v rámci novej fotobanky TASR. V spomínanom období vyšlo 390 fotografií. Rovnako boli prostredníctvom zahraničného partnera sprostredkované aj médiám v Českej republiky a ďalších krajinách. Agentúra vydala aj viac ako 20 videozáznamov a 110 zvukových záznamov.

TASR disponuje koncovými médiami, ktoré ponúkajú svoj obsah prostredníctvom internetu. Patrí k nim spravodajský portál teraz.sk a online televízia TASR TV, ktorá produkuje celý rad relácií a prináša všetky podstatné tlačové konferencie naživo na webe i na sociálnych sieťach. Širokú sieť priaznivcov má stránka skolske.sk, ktorej cieľovou skupinou je školská mládež a pedagogickí pracovníci a portál pre samosprávy obce.tasr.sk.

Členovia Správnej rady po krátkej diskusii vzali materiál na vedomie.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Návrh na odpísanie pohľadávky**

V. Puchala predložil Správnej rade na schválenie návrh na odpísanie pohľadávky voči dlžníkovi Rádio Viva vo výške 19 777,46 Eur.

Dôvodom odpísania je, že Uznesením č. 36K/33/2013 Okresného súdu Trnava došlo k zrušeniu konkurzu na majetok úpadcu pre nedostatok majetku*.*

Na pohľadávku bola vytvorená opravná položka. Odpis tejto pohľadávky neovplyvní hospodársky výsledok.

Členovia SR TASR sa zaujímali o to, aké ďalšie pohľadávky TASR registruje a požiadali GR TASR V. Puchalu, aby im na najbližšie rokovanie pripravil rozpis pohľadávok.

Po krátkej diskusii predseda SR TASR J. Bednár predložil návrh na uznesenie:

**UZNESENIE č. 02/22/10/2024:**

Správna rada TASRv zmysle § 13 ods. 1 bod k) Zákona č. 176/2004 Z.z. o nakladaní s majetkom verejnoprávnych inštitúcií súhlasí s odpísaním pohľadávky voči dlžníkovi Rádio Viva vo výške 19 777,46 Eur.

ZA: 4 PROTI: 0 ZDRŽAL SA: 0

J. Bednár

A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Rôzne**

Členovia Správnej rady sa dohodli na najbližšom termíne rokovania 5/11 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 22. októbra 2024

Zapísal:

 Jozef Bednár v.r.